Tibatilluke üherakuline algloomake, hiirte ja rottide kulul elav parasiit, esmapilgul kindlasti primitiivne ja tühinegi pisiolend, suudab haarata närilise aju otse kirurgilise täpsusega oma kontrolli alla.    Hiired ja rotid pelgavad tavaliselt hirmsasti kassilõhna. Aga kui neid on nakatanud parasiit  nimega Toxoplasma gondii, siis kassihirm kaob. See parasiit saab elutsüklit jätkata ainult juhul, kui kass temaga nakatunud närilise ära sööb, seetõttu teeb ta peremeesorganismile ajupesu ja paneb ta kassilõhna armastama.    Nüüd on Ajai Vyas ja ta kolleegid USA Stanfordi Ülikoolist välja selgitanud, et parasiit läheb hiire või roti aju kallale justkui kirurgiskalpelliga ja teeb lausa täppistööd. Parasiit ründab just väikeajumandlit, ajuosa, mis tegeleb õpitud reaktsioonidega. Vyas ja ta  kaastöötajad uurisid parasiidi jaotumust roti ajus ning avastasid, et väikeajumandlis oli teda ligi kaks korda tihedamalt.    Kõik ülejäänud neuromehhanismid, mis närilisel ohte vältida aitavad, jätab parasiit puutumata, nii et peremees suudab õppida kõikvõimalike ohuolukordadega toime tulema - kuni ta ükskord pahaaimamatult kassi hambusse satub, nii nagu parasiidile just kasulik ongi.